钦定古今图书集成/明伦汇编/氏族典/第137卷 > 《四川总志》 > 《文氏传赞》明·万谷阳
## 钦定古今图书集成/明伦汇编/氏族典/第137卷 > 《四川总志》 > 《文氏传赞》明·万谷阳

州治之东五十里，霍族居之。世系不同，一则为侍郎
之后也。侍郎姓文，麻城人，登进士，仕至兵部左侍郎。
立朝刚直，适畿内大旱，直谏危言，触其不讳，谪潼川
长丰井盐课司。无子，娶乡叟霍觉清之女，霍亦无子。
欲易文姓以霍，公曰：“欲易姓，其待所出乎？文霍迭姓
可也。”子孙因之，世居于潼。万子曰：观文侍郎先生委
曲于忠孝之故，姓虽易而犹以为未易也。谪潼而终
潼，娶霍而为霍，轻弃其父母之邦，而重革其祖宗之
姓，稍知立名砥行者所不为，而谓“直谏事君之贤，如
侍郎而为之乎？”古大臣见斥于君，非召还不敢还，往
往以投闲置散之地终其身。侍郎官至副司马之位，
不为小矣。万里孤臣，赐玦也而未赐环，方凛凛焉，仅
守卑秩以俟君之命，而谁敢私归故里乎？终于潼，忠
也。君父无二道，见斥于君，则不得近于君，既不可以
为人臣；不得近于君，则并不得近于父。倘无后而怼
于父，尢不可以为人子？娶于霍，孝也；然娶可也，易姓
而为人后，不可也。孔子射于矍相之圃，观者如堵，使
子路扬觯而言曰：“为人后者勿入。”甚拒之也。侍郎非
为人后者也，其与霍相约曰：“当吾身之姓不可易，其
俟所出之后乎？”是明明以己姓之不可易，自处于为
后之不可祧，而后之子孙即欲祧之而不可得，则非
易文而为霍，实借霍以存文也。则是不但我不为人
后，即后之人亦未尝为人后也。然曷不取其姓而一
之也？舜、禹、稷诸人皆黄帝之后，遂以姓之不一，而不
谓为黄帝之后乎？“孔子，殷人，子姓也，原于宋，迁于鲁。
而孔之曾子，鄫人，姒姓也。禹之后封于鄫，后之人遂
去鄫之邑傍，而曾之。孟子，邹人而原于鲁，姬姓也。桓
公分其子为三家，有孟孙氏后之姓，因其家之长而
孟之”，则是孔之为子，曾之为姒，孟之为姬，即工虞水
火之官，其姓皆风也，宗其姓而支其氏。古者官姓氏
而长子孙，圣贤皆然，何独至于侍郎而疑之？并侍郎
之后而亦疑之？凡此者，皆委曲于忠孝之难为而为
之也。侍郎以进士起家，官至司马，乃膺臣子之故，而
委曲于忠孝之难为，是以近侍郎之世，淡于荣名而
不急，急于仕进，其意深且厚。虽灵爽而显没后之神
明。科名而来出亡之苗裔。尚未足遐畅令绪。宏沛潜
德也。迨夫纯素称于孝子。〈以下皆子孙实事可考〉安土辞于方
伯，姓名遍于萧寺，功德著于桥梁，绳绳祖武，衣冠不
坠。中叶以来，又笃一伟人，志高而难屈，力毅而易行。
怅一己之未学，督诸子以崇儒，自家塾而励之学宫
也。惟仲与季，于天得其恒，于人得其遁，乱世不能杀。
龙飞之运，奋于江源；鸿渐之磐，安于海表。而其嗣子
品贵积学，年富多男，不必效前人欲复姓而阻于异
议也。而其命子也曰“霍文”，如覆姓然，近以袭相仍之
宗，远以承不祧之祖。侍郎以来，于兹十世，且伯仲之
谋扶榇于数千里者，皇皇而罔极也。委曲于忠孝之
传，不更彰彰乎？使为之后者如《河图》，而大衍之，百世
可也，十世云乎哉？昔晋文子对叔孙数其祖，自陶唐
御龙豕韦，以至唐、杜，以递于范，阅千百世，言之“如环”，
亦犹是也

《闻见后录》：文潞公本姓敬，其曾大父避石晋高祖讳，
更姓文。至汉，复姓敬。入本朝，其大父避翼祖讳，又更
姓文。初，敬氏避讳，各用其一偏，或为文氏，或为苟氏，
然“敬”字从“非苟也，从支非文也，俱非其一偏也。”
《梦溪笔谈》：“吕才为卜宅、禄命、卜葬之说，皆以术为无
验，术之不可恃信然，而不知彼皆寓也，神而明之，存
乎其人，故一术二人用之，则所占各异。人之心本神，
以其不能无累，而寓之以无心之物，而以吾之所以
神者言之。此术之微难可以俗人论也。”才又论人姓
或因官，或因邑，俗岂可配以宫商？此亦是也。如今姓
敬者，或更姓文，或更姓苟，以文考之，皆非也。敬本从
急从支，今乃谓之苟与文，五音安在哉？此为无义，不
待远求而知也。然既谓之“寓”，则苟以为字皆寓也。凡
视听思虑所及，无不可寓者。若以此为妄，则凡祸福
吉凶，死生变化，孰为非妄者？能齐乎此，然后可与论
先知之神矣。